FI Euroopan unionin virallinen lehti C 122/9

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu hakemuksen julkaiseminen

(2006/C 122/04)

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

YHTEENVETO

NEUVOSTON ASETUS (EY) N:o 510/2006

5 artiklassa ja 17 artiklan 2 kohdassa tarkoitettu rekisteröintihakemus

”CONNEMARA HILL LAMB” tai ”UAIN SLÉIBHE CHONAMARA”

EY nro: IE/00366/3.9.2004

SAN ( ) SMM ( X )

Tämä yhteenveto on laadittu ainoastaan tiedotustarkoituksiin. Hakemuksen täydelliset tiedot löytyvät eritelmästä, joka on saatavissa kohdassa 1 ilmoitetuilta kansallisilta viranomaisilta ja Euroopan komissiolta (1).

1. Jäsenvaltion toimivaltainen viranomainen:

Nimi: Department of Agriculture and Food Food Division Agriculture House Osoite: Kildare Street Dublin 2 Ireland Puhelin: (353-1) 607 23 90 Faksi: (353-1) 607 20 38

2. Hakijaryhmittymä:

Nimi: Connemara Hill Lamb Ltd Osoite: Corr na Mona Co. Galway Ireland Kokoonpano: tuottaja/jalostaja ( X ) muu ( )

3. Tuotelaji:

Luokka: liha ja muut syötävät eläimenosat Euroopan yhteisöjen perustamissopimuksen liitteen 1 mukaisesti.

4. Eritelmä (yhteenveto 4 artiklan 2 kohdan edellytyksistä)

4.1 Tuotteen nimi:: ”Connemara Hill Lamb” tai ”Uain Sléibhe Chonamara”

4.2 Tuotteen kuvaus:: Suojattava tuote on Connemara hill lamb (Connemara hill -alueen lammas), joka on jalostettu, syntynyt ja kasvatettu määrätyllä maantieteellisellä alueella. Lampaat ovat ruumiinpainoltaan ja luustoltaan kevyitä. Niillä on pieni ruho, joka on väriltään ruusunpunainen ja jolla on kiinteä koostumus. Ruhoa peittää ohut rasvakerros.

4.3 Maantieteellinen alue:: Maantieteellinen alue on Corrib Basinista länteen mukaan luettuna Inishmaanin, Inisheerin ja Inishmoren saaret, ja se edustaa Länsi-Irlannin aluetta, joka tunnetaan kansainvälisesti Connemarana. Kyseisen alueen maisemalle ovat ominaisia vuoret, suot ja järvet. Lampaat kasvatetaan vuoristoisessa maastossa, jossa ne syövät vuoristoheinää, kanervia ja ruohokasveja.

4.4 Alkuperätodisteet:: Connemara hill -alueen lampaiden käytöstä ihmisravintona on todisteita 1800-luvun alusta, jolloin Blackface-karja tuotiin Skotlannista. Vuosina 1850—1870, eli välittömästi nälkävuosien jälkeen, huomattavia määriä Blackface-lampaita tuotiin Skotlannista laiduntamaan ylängöille. Vuonna 1891 perustettu Congested Districts Board lisäsi lampaiden maahantuontia niiden jalostamiseksi edelleen. Siitä lähtien kyseinen lammasrotu on kehittynyt omaksi kannakseen, ja se on oppinut selviytymään Connemaran hankalissa olosuhteissa. Blackface-lampaat soveltuvat erityisen hyvin alueen maastoon, kun otetaan huomioon niiden kyky löytää ravintoa muita lammasrotuja paremmin.

Kaikki lampaat on merkitty erityisellä korvamerkillä ja ruhoon ripustettavalla merkillä, jotta varmistetaan niiden täydellinen jäljitettävyys maatilalta teurastuspaikalle asti. Kaikilla maatiloilla suoritetaan tarkastukset paikan päällä jokaisen lampaan tarkastamiseksi ja merkitsemiseksi ennen teurastamista.

4.5 Valmistusmenetelmä:: Liha saadaan määrätyllä maantieteellisellä alueella syntyneistä ja kasvatetuista Blackface-rodun lampaista. Ne ovat syntyneet keväällä, yleensä huhtikuun alun jälkeen (myöhemmin kuin muut irlantilaiset lampaat), ja emä on imettänyt niitä koko niiden elämän ajan. Lampaat saavat laiduntaa vapaasti ylängöillä, ja ne teurastetaan tavallisesti 14 viikon ikäisinä. Jotkut niistä teurastetaan 10 viikon ikäisenä. Lampaanlihaa on saatavilla Irlannin kaupoissa elokuusta marraskuuhun. Jollei määrätyllä maantieteellisellä alueella ole hyväksyttyä teurastamoa, lampaat kuljetetaan viereisen kreivikunnan hyväksyttyyn teurastamoon.

4.6 Yhteys maantieteelliseen alkuperään:: Connemara hill -alueen lampaiden lihan maku, aromi ja väri ovat suoraan yhteydessä siihen paikalliseen kasvistoon, jota lampaat syövät. Niiden ravinto koostuu vuoristoheinästä, kanervista ja ruohokasveista, jotka ovat tavallisia kasveja tuotantoalueilla. Kyseiset kasvit koostuvat pääasiassa Agrostis spp.-, Festuca spp.- ja Molinia caerulea -ruohokasveista sekä Carex spp.-, Eriophorum angustifolium- ja Trichophorum cespitosum -sarakasveista. Muut tärkeät lampaiden ravintoon kuuluvat kasvit ovat Calluna vulgaris-, Erica tetralix- ja Erica cinerea -kanervat sekä Narthtecium ossifragum- ja Potentilla erecta -kasvit. Connemara hill -alueen lampaat selviytyvät hankalissa maasto-olosuhteissa paremmin kuin alavien maiden lampaat, koska niiden ruumiinrakenne on pienempi; ne painavat noin 10 kg, kun taas alavien maiden lampaat painavat 25 kg.

4.7 Valvontaelin::

Nimi: Department of Agriculture and Food Osoite: Agriculture House Kildare Street Dublin 2 Ireland Puhelin: (353-1) 607 23 90 Faksi: (353-1) 607 20 38

4.8 Merkintä:: SMM

4.9 Kansalliset vaatimukset:: —

(1) Euroopan komissio, Maatalouden ja maaseudun kehittämien pääosasto, Maataloustuotteiden laatupolitiikan yksikkö, B-1049 Bryssel.